|  |
| --- |
| **Betingelser for annoncering**Konsulentassistance for kvalitetssikring af anskaffelse af ny løsning som erstatning for det nuværende sagsbehandlingssystem |

# Den ordregivende myndighed

Arbejdsskadestyrelsen

Sankt Kjelds Plads 11

2100 København Ø

Kontaktperson: Jørn-Erik Grøndahl

jog@ask.dk

*Bemærk at tilbud ikke kan sende pr. e-mail, jf. afsnit 6 nedenfor.*

# Introduktion

Beskrivelsen i dette afsnit er tænkt som en indledende hjælp til tilbudsgiver i forhold til at læse og forstå det fremsendte annonceringsmateriale.

Til brug for udarbejdelsen af tilbud har tilbudsgiverne modtaget det i afsnit 3 nævnte annonceringsmateriale. I det følgende forklares kort, hvordan tilbudsgiver skal forholde sig til det modtagne materiale. Såfremt der mod forventning måtte være uoverensstemmelse mellem denne introduktion og de øvrige dele af annonceringsmaterialet, har de øvrige dele af annonceringsmaterialet forrang.

Betingelserne for annoncering (dette dokument) fastsætter de formelle spilleregler for gennemførelse af annonceringsproceduren.

# Det samlede ANNONCERINGsmateriale

Det samlede annonceringsmateriale består af:

* Betingelser for Annoncering
* Bilag 1 Ydelsesbeskrivelse
* Bilag 2 Tidsplan
* Bilag 3 Priser
* Bilag 4 Konsulenter
* Skabelon til tro- og loveerklæring om gæld til det offentlige
* Kontrakt

# Opgavebeskrivelse

Ordregiver påtænker at gennemføre et udbud af en ny løsning som erstatning for det nuværende sagsbehandlingssystem SJP. Inden udbuddet påbegyndes, skal projektet risikovurderes af Statens It-projektråd.

Ordregiver ønsker at indgå en aftale om konsulentbistand for kvalitetssikring af anskaffelse af en ny løsning – herunder bl.a. etablering af projektgrundlag til brug for risikovurdering i Statens It-projektråd.

For nærmere beskrivelse af forventede opgaver henvises til bilag 1.

# Tildelingskriterier

Tildeling af opgaven vil ske på grundlag af tildelingskriteriet "det økonomisk mest fordelagtige tilbud".

Ordregiver vil i den forbindelse lægge følgende underkriterier til grund:

1. Pris

Ved vurderingen af dette underkriterium vil der blive lagt vægt på:

Den gennemsnitlige timepris for Konsulentteamet

2. Kvalitet

Ved vurderingen af dette underkriterium vil der blive lagt vægt på tilbudsgivers løsningsbeskrivelse (bilag 1a), herunder:

1. Tilbudsgiverens tilgang til kvalitetssikring jf. Ydelsesbeskrivelsen bilag 1
2. Tilbudsgiverens tilgang til review
3. Erfaring med gennemførelse af sammenlignelige opgaver hvor den fællesstatslige it-projektmodel har været anvendt og risikovurdering i statens it-projektråd har været en forudsætning.
4. CV over samtlige tilbudte konsulenter.
5. Tilbudsgivers oplæg til tidsplan for analysefasen
6. Tilbudsgivers oplæg til review i anskaffelses og gennemførelsesfasen
	1. I vurderingen af tidsplaner vil der blive lagt vægt på et realistiske og gennemarbejdet oplæg, som samtidigt bidringer med en forståelse af de overvejelser, der ligger bagved tilbudsgiveres oplæg

Kriterierne er ikke angivet i vægtet eller prioriteret rækkefølge, men ved vurderingen tillægges kvaliteten stor betydning.

# Tilbudsfrist

Tilbud skal være ordregiver i hænde inden:

**onsdag den 12. august 2015, kl. 12:00**

Tilbud, som modtages efter dette tidspunkt, vil ikke blive taget i betragtning.

Tilbud kan fremsendes pr. post eller overbringes til adressen, jf. pkt. 1:

Mærk kuverten med: ”*Tilbud. Konsulentassistance for kvalitetssikring af anskaffelse af ny løsning som erstatning for det nuværende sagsbehandlingssystem”*

Tilbudsgiver skal vedstå sit tilbud i 2 måneder efter tilbudsfristens udløb.

# Tilbuddets indhold

Tilbud skal være på dansk.

Tilbuddet skal indeholde følgende:

1. Tilbudsgivers underskrift
2. Tilbudsgivers navn og adresse, og gerne en entydig angivelse af, hvilken virksomhed eller sammenslutning, der har afgivet tilbuddet.
3. Tro- og loveerklæring om gæld til det offentlige.

Hvis tilbud afgives af en sammenslutning af virksomheder (et konsortium) skal hver deltager i konsortiet afgive den i pkt. 2 omtalte tro- og loveerklæring om gæld til det offentlige.

Det er vigtigt, at tilbudsgiveren sikrer sig, at tilbuddet er endeligt og bindende, så dette kan antages, såfremt der ikke indledes forhandlinger, jf. punkt 9 nedenfor.

# Behandling af tilbud m.v.

Tilbudsgiver har ikke adgang til at overvære åbningen af tilbud.

Ordregiver er ikke pligtig at tilbagelevere tilbud til tilbudsgiver.

Ordregiver anser ikke annonceringsprocessen for afsluttet, før der er indgået aftale, og ordregiver forbeholder sig adgang til at aflyse annonceringsprocessen. Uanset om aftalen tildeles tilbudsgiver, er tilbudsgiver bundet af sit tilbud indtil udløbet af vedståelsesfristen, jf. punkt 6.

Hvis aftale tildeles en sammenslutning af virksomheder (et konsortium), skal deltagerne i konsortiet påtage sig solidarisk hæftelse og udpege en fælles befuldmægtiget, der er bemyndiget til at være ordregivers kontaktpunkt til sammenslutningen.

Tilbudsgivers omkostninger i forbindelse med annonceringen dækkes ikke af ordregiver, herunder såfremt ordregiver måtte aflyse annonceringsproceduren uden aftaleindgåelse.

# Forhandlinger

Ordregiver forbeholder sig ret til at indkalde alle tilbudsgivere til en forhandling af de respektive tilbud.

Forhandlingen med den enkelte tilbudsgiver vil i givet fald ske på ét møde på et af ordregiver fastsat sted i København i perioden 17. - 21. august 2015. Ordregiver forbeholder sig dog ret til at afholde yderligere forhandlingsmøder, hvis det skønnes nødvendigt. I givet fald vil tilbudsgiverne blive orienteret herom.

Emnerne for forhandlingen vil sammen med en endelig dato/tidspunkt for forhandling blive meddelt tilbudsgiverne senest den 14. august 2015. Ordregiver vil fremsende en dagsorden forud for forhandlingen.

Efter afslutningen af forhandlingerne vil ordregiver - hvis nødvendigt - fremsende en generel redegørelse til tilbudsgiverne, såfremt der er forhold i annonceringsmaterialet, som ordregiver ønsker præciseret, og de prækvalificerede tilbudsgivere vil herefter få mulighed for at afgive et revideret tilbud. Det allerede indleverede tilbud vil blive vurderet, som det foreligger, såfremt der ikke indleveres nye tilbud.

# Fortrolighed

Tilbudsgiver skal iagttage ubetinget tavshed over for uvedkommende vedrørende forhold, som måtte komme til tilbudsgivers kendskab i forbindelse med nærværende annoncering.

Tilbudsgivers opmærksomhed henledes på, at dokumenterne, herunder indkomne tilbud, vil kunne være omfattet af retsregler om adgang til aktindsigt. Det betyder, at konkurrenter m.fl. kan anmode om aktindsigt i tilbud, der afgives.

Såfremt der er oplysninger i tilbuddet, som ud fra forretningsmæssige overvejelser ønskes undtaget aktindsigt, bedes tilbudsgiver derfor angive dette i sit tilbud. Ordregiver vil dog under alle omstændigheder være berettiget og forpligtet til at give aktindsigt i det omfang, det følger af lovgivningen.

# Tidsplan

|  |  |
| --- | --- |
| Dato, Klokkeslæt | Aktivitet |
| 3 - 6. august 2015  | Besvarelse af spørgsmål vil alene ske i denne periode. Spørgsmål sendes på dansk til udbud-ans@ask.dk  |
| 12. august 2015, kl. 12:00 | Tilbudsfrist.  |
| 17. august – 21. august 2015 | Eventuel afholdelse af bilaterale forhandlinger.  |
| 28. august 2015 | Forventet ordretildeling.  |